Фигурно пързаляне
Фигурното пързаляне е зимен олимпийски спорт, в който спортистите се пързалят на кънки по лед с изпълнение на скокове, пируети и поредица от стъпки под музикален съпровод. В официалните състезания се раздават четири комплекта медали: единично жени, единично мъже, спортни двойки и танцови двойки.

Състезанието се състои от две съчетания, в които има включени задължителни елементи. Оценяват се от съдийска колегия с две оценки – едната е за технически елементи, а другата се сумира от оценките на съдиите за следните пет компонента: умение за пързаляне, преход между елементите, качество на представянето, композиция на програмата и интерпретация на музиката.

Фигурното пързаляне е включено в програмата на зимните олимпийски игри. До игрите в Кортина д'Ампецо през 1956 г. състезанията се провеждат на открито.

Често фигуристите вземат участие в различни шоу програми на лед.

Видове скокове 
 Аксел – скок, наречен на името на норвежкия фигурист Аксел Паулсен, който го изпълнява за първи път през 1882 г.
 Лутц – скок, наречен на името на австрийския фигурист Алоис Лутц, който го изпълнява за първи път през 1913 г.
 Ритбергер – скок, наречен на името на немския фигурист Вернер Ритбергер, който го изпълнява за първи път през 1910 г.
 Салхов – скок, наречен на името на шведския фигурист Улрих Салхов, който го изпълнява за първи път през 1909 г.
 Толуп (toe loop) – скок, който се изпълнява за първи път от американския фигурист Брус Мейпс през 1920 г.
 Флип – скок, за който и до днес все още не е ясно, кой е първият му изпълнил – Джаксън Хайнес или Брус Мейпс
 Валей – скок с един оборот, който рядко се изпълнява самостоятелно, но служи и за връзка между други скокове, изпълнявани в серия

Известни български фигуристи 
 Виктория Димитрова
 Цветелина Абрашева
 Милена Маринович
 Соня Радева
 Иван Динев
 Румяна Спасова и Станимир Тодоров
 Христина Василева
 Христо Турлаков
 Найден Боричев
 София Пенкова
 Надежда Влахова
 Анна Димова
 Мария Филипов
 Албена Денкова
 Максим Стависки
 Мина Здравкова
 Александра Фейгин
 Милена Велчева
 Александър Златков

Известни български треньори 

 Ева Панова
 Даниела Величкова
 Найден Боричев
 Людмила Младенова

Източници